
РЕШЕНИЕ
№ РС-КПК-7029-24-101

	Днес, 22.08.2024 г., Комисията за противодействие на корупцията /КПК/, в състав:
            
Заместник-председател: Антон Славчев
Член: Антоанета Цонкова
Член: Пламен Йоцов
	
У С Т А Н О В И:

Производството е по реда на чл. 89, ал. 1, предл. 1 и чл. 13, ал. 1, т. 8 от Закона за противодействие на корупцията (ЗПК) (обн., ДВ бр. 84 от 06.10.2023 г.), образувано въз основа на Решение на Комисията за противодействие на корупцията № КИ-177 от 09.05.2024 г. по сигнал с вх. № КПК-7029/25.04.2024 г. на КПК.
Производството и проверката са образувани срещу Тодор Ушев в качеството му на общински съветник в Общински съвет В.
В сигнала са изложени твърдения, че Тодор Ушев е действащ управител на частното здравно заведение „***“ ЕООД. В същото време Ушев е гласувал по т. 3 от дневния ред на извънредно заседание на ОбС В., проведено на 15.04.2024 г. относно „Увеличаване на капитала на „***“ ЕООД с непарична вноска“. Твърди се, че участвайки в обсъждането и гласуването на теми, засягащи „***“ ЕООД, което е общинско здравно заведение, както и внасяйки предложения и декларации, Ушев е в конфликт на интереси.
С писмо вх. № КПК-7029-2/04.06.2024 г. на КПК от председателя на ОбС В. са получени заверени копия на документи, както следва: Клетвен лист на Т. В. У. от 13.11.2023 г.; Решение № 145/30.10.2023 г. на Общинска избирателна комисия (ОИК) – В.; Решение № 3/30.11.2023 г. на ОбС В.; Декларация по чл. 49 от ЗПК с вх. № 13/28.11.2023 г. на ОбС В.; Протокол № 5/15.04.2024 г. на ОбС В.; Решение № 116/15.04.2024 г. на ОбС В.; Решение № 70/29.02.2024 г. и Протокол № 3/29.02.2024 г. на ОбС В.; Становища на ПК по икономика и ПК по общинска собственост към ОбС В.; Решения № 26 и 28 от 30.11.2023 г. и Протокол № 2/30.11.2023 г. на ОбС В.; Проект за решение с вх. № 354/27.05.2024 г. на ОбС В. и становища на постоянните комисии към ОбС В., разгледали проекта.
Служебно са извършени справки в Регистър НБД „Население“ и в Търговския регистър и регистър на юридическите лица с нестопанска цел (ТРРЮЛНЦ).

След като обсъди събраните в хода на административното производство доказателства, Комисията установи следното от фактическа страна:

Сигнал с вх. № КПК-7029/25.04.2024 г. на КПК е изпратен за разглеждане в Комисията от орган на местната власт.
Т. В. У. е избран за общински съветник в ОбС В. за мандат 2023-2027 г. на местните избори, произведени на 29.10.2023 г., видно от Решение № 145/30.10.2023 г. на ОИК В. и е подписал клетвен лист на 13.11.2023 година.
От справка на интернет страницата на ОбС В. се установи, че Тодор Ушев е член на Постоянната комисия по общинска собственост, местно самоуправление, нормативна уредба и регионална политика и евроинтеграция и на Постоянната комисия по противодействие на корупцията и за отнемане на незаконно придобитото имущество към ОбС В..
С Решение № 3/30.11.2023 г. на ОбС В. Тодор Ушев е избран за заместник-председател на общинския съвет.
Тодор Ушев е подал Декларация за несъвместимост по чл. 49, ал. 2 и ал. 3 от ЗПК с вх. № 13/28.11.2023 г. на ОбС В., с която декларира, че не заема друга длъжност и не извършва дейност, която съгласно Конституцията или друг специален закон е несъвместима с положението му на лице, заемащо длъжност общински съветник.
„***“ ЕООД, ЕИК: *** е с едноличен собственик на капитала Община В.. От справка в ТРРЮЛНЦ по партидата на дружеството се установи, че в периода от 10.02.2022 г. до 18.04.2023 г. като управител е вписан Д. В. Г., а в периода от 18.04.2023 г. до настоящия момент като управител е посочен З. П.
От справка в ТРРЮЛНЦ се установи, че Тодор Ушев е бил управител на „***“ ЕООД, ЕИК: *** в периода от 09.11.2018 г. до 09.05.2024 г., когато е заменен на поста от К. Н. П.
В т. 28 и т. 30 от дневния ред за заседание на ОбС В., обективирано в Протокол № 2 от 30.11.2023 г., е предвидено съответно прекратяване участието на Община В. в „***“ ЕООД, ЕИК: *** и даване на съгласие за промяна характера на собтвеността от публична в частна, на поземлен имот с идентификатор 10450.502.1144 в гр. В. Приети са Решение № 26/30.11.2023 г. на ОбС В., с което предложението е прието и се дава съгласие „***“ ЕООД да придобие 100 дяла с номинална стойност по 10 лв., на обща стойност 1000 лв., от капитала на „***“ ЕООД, както и Решение № 28/30.11.2023 г., с което се променя характера на собствеността от публична в частна общинска за поземлен имот с идентификатор 10450.502.1144 в гр. В. и се дава съгласие същият да бъде внесен като непарична вноска в капитала на „***“ ЕООД. Тодор Ушев е гласувал „за“ по отношение приемането и на двете решения, видно от представените списъци с поименно гласуване. От писмо с вх. № КПК-7029-2/04.06.2024 г. на КПК от председателя на ОбС В. се установява, че проектът на решение не е обсъждан на заседания на постоянните комисии към съвета, тъй като те са избрани на същото заседание.
В т. 26 от дневния ред за заседание на ОбС В., обективирано в Протокол № 3 от 29.02.2024 г., е предвидено даване на съгласие за промяна характера на собствеността от публична общинска в частна за поземлени имоти с идентификатори 10450.502.1718 и 10450.502.1719, находящи се в гр. В. и се предвижда същите да бъдат внесени като непарична вноска в капитала на „***“ ЕООД. Прието е Решение № 70/29.02.2024 г. на ОбС В. в този смисъл, а Тодор Ушев е гласувал „за“, видно от представените списъци с поименно гласуване. Видно от Протокол № 3/26.02.2024 г. от заседание на ПК по общинска собственост, местно самоуправление, нормативна уредба и регионална политика и евроинтеграция предложението е обсъдено и гласувано и от комисията. От протокола се вижда, че Тодор Ушев е присъствал на заседанието, но поради липсата на поименно гласуване не се установява как и дали е гласувал.
В т. 3 от дневния ред за заседание на ОбС В., обективирано в Протокол № 5 от 15.04.2024 г., е предвидено увеличаване на капитала на „***“ ЕООД с непарична вноска с имоти – частна общинска собственост. Предложението е прието с Решение № 116/15.04.2024 г. на ОбС В., а Тодор Ушев е гласувал „за“, видно от представените списъци с поименно гласуване. От писмо с вх. № КПК-7029-2/04.06.2024 г. на КПК от председателя на ОбС В. се установява, че проектът на решение не е обсъждан на заседания на постоянните комисии към съвета, тъй като е прието на извънредно заседание и правилника не изисква провеждането на комисии в случая.
С вх. № 354/27.05.2024 г. на ОбС В., кметът на Община В. е внесъл в общинския съвет предложение за приемане на решение за изразяване на съгласие от последния да се дари безвъзмездно на „***“ ЕООД вещ – „кислородна инсталация с цел лечение на COVID пациенти“. От списъка за поименно гласуване е видно, че Тодор Ушев е гласувал „за“ приемане на предложението, като решението е обективирано в т. 21 от Протокол № 7 от 30.05.2024 г. от заседание на ОбС В.. Решението не е представено по преписката, тъй като според писмо с вх. № КПК-7029-2/04.06.2024 г. на КПК от председателя на ОбС В., същото все още не е изготвено официално. По преписката са представени и Протокол № 6 от 27.05.2024 г. от проведено заседание на ПК по образование, култура, здравеопазване и социална политика, според който Тодор Ушев присъства на заседанието и гласува „за“ приемане на предложението, както и Протокол № 6 от 27.05.2024 г. от проведено заседание на ПК по общинска собственост, местно самоуправление, нормативна уредба и регионална политика и евроинтеграция, на което Ушев също присъства и гласува „за“ приемане на предложението.
  
Въз основа на така изяснената фактическа обстановка Комисията за противодействие на корупцията установи  следното от правна страна:

           За да е осъществен конфликт на интереси по смисъла на чл. 52 от ЗПКОНПИ (отм.), респ. чл. 70 от ЗПК, следва да са кумулативно налични три предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 53 и чл. 54 от ЗПКОНПИ (отм.), респ. в чл. 71 и 72 от ЗПК. Частен интерес е всеки интерес, който води до облага от материален или нематериален характер за лицето, заемащо висша публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 54 от ЗПКОНПИ (отм.) облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие, а според чл. 72 от ЗПК е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
 В качеството си на общински съветник в ОбС В., Т. В. У. е лице, заемащо публична длъжност по чл. 6, ал. 1, т. 32 от ЗПК и компетентна да се произнесе относно наличието или липсата на конфликт на интереси по отношение на него е Комисията за противодействие на корупцията.
Правомощията на общинските съветници са дефинирани в чл. 33, ал. 1 от Закона за местното самоуправление и местната администрация (ЗМСМА), според който общинският съветник: има право да бъде избиран в състава на постоянни и временни комисии на съвета; да предлага включването в дневния ред на заседанията на общинския съвет разглеждането на въпроси от компетентността на съвета и да внася проекти за решения; да участва в обсъждането и решаването на всички въпроси от компетентността на съвета; да отправя питания към кмета. 
При наличието на този първи елемент от състава на конфликта на интереси (субект на нарушението), определящо за съществуването на такъв е проявяването на конкретно поведение от страна на субекта при изпълнение на произтичащите от длъжността му правомощия, както и дали съществува обективна възможност това конкретно поведение да е повлияно от частен интерес – личен или на свързано по смисъла на закона лице.
Доколкото в периода от 09.11.2018 г. до 09.05.2024 г. Тодор Ушев е заемал длъжността управител на „***“ ЕООД, то може да се направи и извод, че между него и търговското дружество е налице свързаност по смисъла на §1, т. 9, б. „б“ от ДР на ЗПК поради икономическата зависимост, в която той се намира спрямо частното болнично заведение.
Безспорно се установи, че за мандат 2023-2027 г., в качеството си на общински съветник в ОбС В., Тодор Ушев е упражнил свои правомощия по служба, касаещи пряко общинското болнично заведение „***“ ЕООД, като е гласувал „за“ приемането на решения № 26/30.11.2023 г., № 28/30.11.2023 г., № 70/29.02.2024 г., № 116/15.04.2024 г. и по т. 21 от Протокол № 7 от 30.05.2024 г. на ОбС В., а също и като е гласувал „за“ приемане на предложение на кмета на Община В. с вх. № 354/27.05.2024 г. на ОбС В., на заседания на ПК по образование, култура, здравеопазване и социална политика и ПК по общинска собственост, местно самоуправление, нормативна уредба и регионална политика и евроинтеграция, проведени на 27.05.2024 година. В случая обаче не може да се установи негов или на свързано с него лице частен интерес. По-горе в решението бе направен извод за икономическа зависимост и съответно свързаност между Тодор Ушев и частното търговско дружество „***“ ЕООД, поради заеманата от него длъжност в същото, а освен това доколкото „***“ ЕООД и „***“ ЕООД осъществяват дейност, свързана с предоставянето на медицински услуги, в това число и болнично лечение, то може да се приеме, че същите извършват и конкурентна дейност. Тези факти сами по себе си не водят до наличие на частен интерес от приемане на посочените по-горе решения на ОбС В. и на неговите постоянни комисии. Според предмета си тези решения се отнасят само до придобиването на активи от общинското болнично заведение и съответно увеличаване на неговия капитал, като съответно същите по никакъв начин не ощетяват „***“ ЕООД за сметка на свързаното с Ушев частно търговско дружество, на което той е бил управител. Както бе посочено по-горе в настоящото решение за да е налице частен интерес, следва да има реална възможност за реализиране на облага от лицето, заемащо публична длъжност или от свързано с него лице, а в случая такава не съществува.
С оглед на изложеното, в конкретния случай са налице само две от предпоставките за „конфликт на интереси“ по отношение на Тодор Ушев, в качеството му на общински съветник в ОбС В. – лице, заемащо публична длъжност и упражнени от лицето правомощия по служба. Не се установи обаче да е налице частен интерес от упражнените правомощия. Липсата на частен интерес на лицето, заемащо публична длъжност или на свързано с него лице при упражняването на правомощията или задълженията му по служба, изключва наличието на нарушение на разпоредбите на Глава Осма, Раздел II от ЗПК, съответно и възможността за възникване на конфликт на интереси.

Съгласно разпоредбата на чл. 13, ал. 1, т. 8 от ЗПК (обн. ДВ. бр. 84 от 06.10.2023 г.), Комисията проверява сигнали във връзка с декларациите за несъвместимост на лицата, заемащи публични длъжности, като при установена несъвместимост сезира органа по избора или назначаването им за предприемане на съответните действия.
Несъвместимост по смисъла на § 1, т. 4 от ДР на ЗПК е заемането на друга длъжност или извършването на дейност, която съгласно Конституцията или закон е несъвместима с положението на лицето, заемащо висша публична длъжност. 
Съобразно разпоредбата на чл. 50, ал. 1 от ЗПК, при заемането на публична длъжност, за която с Конституцията или със закон са установени несъвместимости, лицето е задължено да подаде пред органа по избора или назначаването или пред съответната комисия за лице по чл. 90, ал. 2, т. 1 и т. 3 от ЗПК декларация за несъвместимост в едномесечен срок от заемане на длъжността.
На 28.11.2023 г. Тодор Ушев подава Декларация по чл. 49, ал. 1, т. 1 от ЗПК с вх. № 13 на ОбС В., с която декларира, че не заема друга длъжност и не извършва дейност, която съгласно Конституцията или друг специален закон е несъвместима с положението му на лице, заемащо длъжност общински съветник.
От извършената справка в ТРРЮЛНЦ се установи, че Тодор Ушев е управител на „***“ ЕООД, ЕИК: 200143491 в периода от 09.11.2018 г. до 09.05.2024 г., когато е заменен на поста от К. Н. П.
Съгласно чл. 34, ал. 5 и ал. 6 от ЗМСМА общинският съветник не може: 1. да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие; 2. да заема длъжност като общински съветник или подобна длъжност в друга държава – членка на Европейския съюз; 3. да извършва дейности, които водят до нарушаване на забрана или ограничение по глава осма, раздел ІІ от Закона за противодействие на корупцията. В едномесечен срок от полагането на клетвата лице, което при избирането му за общински съветник заема длъжност по ал. 5, т. 1 и 2, подава молба за освобождаването му от заеманата длъжност и уведомява писмено за това председателя на общинския съвет и общинската избирателна комисия. Когато общински съветник има частен интерес, той е длъжен да предприеме действие за предотвратяване на конфликт на интереси по Глава Осма, раздел ІІІ от Закона за противодействие на корупцията.
Това, че в периода от 09.11.2018 г. до 09.05.2024 г. Ушев е заемал длъжността управител на частното търговско дружество „***“ ЕООД, не води до нарушение забраната, посочена в чл. 34, ал. 5, т. 1 от ЗМСМА – да бъде член на управителен, надзорен или контролен съвет, съвет на директорите, контрольор, управител, прокурист, търговски пълномощник, синдик или ликвидатор на търговски дружества с общинско участие или директор на общинско предприятие, съответно не може да бъде установена и несъвместимост със заеманата от него публична длъжност като общински съветник.

Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липсата на частен интерес за Тодор Ушев, в качеството му на общински съветник в ОбС В..
Предвид изложеното и на основание чл. 92, ал. 1 и ал. 2 и чл. 13, ал. 1, т. 8 от ЗПК, във вр. с § 7, ал. 2 от ПЗР на ЗПК, Комисията за противодействие на корупцията

РЕШИ:

НЕ УСТАНОВЯВА конфликт на интереси по отношение на Тодор Ушев, ЕГН ***, общински съветник в ОбС В. и лице, заемащо публична длъжност по смисъла на чл. 6, ал. 1, т. 32 от ЗПК, във връзка с това, че е гласувал „за“ приемането на решения № 26/30.11.2023 г., № 28/30.11.2023 г., № 70/29.02.2024 г., № 116/15.04.2024 г. и по т. 21 от Протокол № 7 от 30.05.2024 г. на ОбС В., а също и като е гласувал „за“ приемане на предложение на кмета на Община В. с вх. № 354/27.05.2024 г. на ОбС В., на заседания на ПК по образование, култура, здравеопазване и социална политика и ПК по общинска собственост, местно самоуправление, нормативна уредба и регионална политика и евроинтеграция, проведени на 27.05.2024 г., поради липса на негов или на свързано с него лице частен интерес.

НЕ УСТАНОВЯВА НЕСЪВМЕСТИМОСТ по отношение на Тодор Ушев, ЕГН ***, общински съветник в ОбС В. и лице, заемащо публична длъжност по смисъла на чл. 6, ал. 1, т. 32 от ЗПК, във връзка с това, че в периода от 09.11.2018 г. до 09.05.2024 г. е заемал длъжността управител на търговското дружество „***“ ЕООД, ЕИК: ***.

Препис от Решението да се изпрати на Окръжна прокуратура П., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.


                КОМИСИЯ:

              ЗАМЕСТНИК-ПРЕДСЕДАТЕЛ:………(П).………../АНТОН СЛАВЧЕВ/

